
דרשה לבר מצווה

שבת שלום ותודה רבה  לכל מי שבא לחגוג איתי היום. תודה מיוחדת למשפחה שלי ולשמואל דב א' שלימד אותי איך לקרוא את הפרשה. אני גם רוצה להודות לכל מי שהתאמץ ובא מרחוק.

Thank you to everyone who came from abroad to celebrate with me

הבוקר קראנו את פרשת כי תצא שהיא הפרשה עם הכי הרבה מצוות - 74.  מצווה אחת שמאד התחברתי אליה נמצאת בפרק כ''ב פסוק ח' - ''כי תבנה בית חדש ועשית מעקה לגגך''. המצווה הזאת היא המצווה הראשונה בהקשר חוקי בניה בתורה. לפסוק יש יותר משמעות מאשר רק לבנות מעקה על גג, והוא מוביל לפירושים נוספים, למשל:

על פי הרמב"ם (הלכות רוצח ושמירת הנפש יא, א-ג) למצווה הזאת יש חלקים של עשה ולא תעשה. מצוות העשה היא לבנות מעקה על הגג שלך. מצוות הלא תעשה היא לדאוג שלא תגרום לחטא שפיכות דמים.  או במילים אחרות, אנחנו אחראים על המעשים שלנו אבל גם כשאנחנו לא פועלים אנחנו עדיין אחראיים לתוצאה. המצווה אומרת לנו שאנחנו צריכים לחשוב איך המעשים יכולים להזיק לנו וגם לאחרים, ולהגן על הסביבה מהמעשים שתחת אחריותינו. 

מפרשים אחרים רואים את המצווה כמשהו יותר אישי. לדוגמה רש"י, שמזכיר שמצווה גוררת מצווה. אם אני אעשה את מצוות מעקה, אז זה יגרום לי לעשות עוד מצוות בהקשר לבית, כמו למשל, מצוות הכרם וללבוש בגדים יפים. 
          
ספורנו בוחר ללכת בכיוון אחר. הוא אומר שהסיבה לבניית מעקה היא שאם מישהו יפול וימות - אתה גם תחטא לה', אבל גם תרגיש רע כי מישהו מת בגללך, ואתה תצטרך לחיות את שארית חייך עם מחשבה זו.

אונקלוס מציג דעה רביעית שאני אישית הכי אהבתי. הוא אומר שהמילה מעקה באה מהמילה תיקא שזה אומר תיק בימינו, ושתיק הוא כלי ששומר על הדברים שבפנים. הסיבה שאהבתי את הפירוש של אונקלוס היא בגלל שעכשיו שאני בן 13 אני אצטרך להיות יותר אחראי למעשי ולעשות לעצמי גבולות או במילים אחרות - לבנות לעצמי מעקה. לפני כן הייתי מחוץ למעקה ויכולתי לעשות את מה שרציתי, אבל עכשיו, שאני בר-מצווה, אני צריך להתפלל כל בוקר עם תפילין, להתרכז יותר בלימודים, ולעזור לכל האנשים שנמצאים מחוץ למעקה. למרות שלמעשה אין כרגע מעקה על הגג שלי בבית, אני רוצה להשתמש במחשבה הזאת כדאי לעזור לקהילה, לארץ ישראל וגם לעם היהודי. 

שבת שלום.
